b'\n_START_ARTICLE_\nMieloblast\n_START_PARAGRAPH_\nMielobl\xc3\xa1st je prva morfolo\xc5\xa1ko spoznavna celica granulocitopoetske vrste, ki ima veliko okroglo jedro z jedrcem in bazofilno citoplazmo brez zrnc (granulov). Mieloblasti so razli\xc4\x8dnih velikosti ter so zmo\xc5\xbeni ameboidnega premikanja, laboratorijsko jih je te\xc5\xbeko lo\xc4\x8diti od limfoblastov. Poglavitna razlika med mieloblasti in limfoblasti pri mikroskopskem pregledu je prisotnost izrazitega jedrca, manj strnjenega kromatina v jedru in citoplazemskih zrnc pri mieloblastih.\n_START_SECTION_\nIzvor\n_START_PARAGRAPH_\nIzhajajo iz primitivnih retikulumskih celic v stromi kostnega mozga. Vmesna celi\xc4\x8dna faza med primitivno retikulumsko celico in mieloblastom se imenuje hemocitoblast. Na stopnji hemocitoblasta je mo\xc5\xbeen razvoj tudi v druge celi\xc4\x8dne linije, na primer trombocite (krvne plo\xc5\xa1\xc4\x8dice) ali eritrocite (rde\xc4\x8de krvni\xc4\x8dke). Granulocitopoezo (zorenje celic granulocitopoetske vrste) vodijo razli\xc4\x8dni humoralni dejavniki, kot sta granulocitne kolonije spodbujajo\xc4\x8di dejavnik in interlevkin 3.\n_START_SECTION_\nMesto nahajanja\n_START_PARAGRAPH_\nMieloblasti se nahajajo ekstravaskularno v kostnem mozgu. Hematopoeza poteka v ekstravaskularnih (zunaj\xc5\xbeilnih) votlinicah med sinusi kostnega mozga. Stena sinusov sestoji iz dveh vrst celic, endotelijskih in adventicijskih retikulumskih celic. Hemopoetske celice so razvr\xc5\xa1\xc4\x8dene med sinusi.'